Konsekwentheid Bokke se wapen teen FidjiLerato Makua (Foto: RODGER BOSCH / AFP) Daar is slegs een nuwe gesig in die Springbok-vrouerugbyspan vir hul reg‑of‑weg-kragmeting Sondag in die Waitakere-stadion in Auckland teen Fidji. Die afrigter van die Springbok-vrouerugbyspan, Stanley Raubenheimer, glo aan kontinuïteit en het daarom veranderinge aan die 23-tal wat verlede naweek teen Frankryk verloor het, tot die minimum beperk. Die enkele nuweling in die Bok-span is Lerato Makua, wat Catha Jacobs op die Suid-Afrikaners se plaasvervangersbank vervang. Die 23-jarige Makua is eintlik ’n sewesspeler wat verlede jaar in Cardiff die eerste keer vir Suid-Afrika uitgedraf het in hul toetswedstryd teen Wallis. Makua se insluiting is deel van die Bokke se wedstrydplan om die Fidjiane met aanvallende hardlooprugby op die agtervoet te dwing. Sy kan laat in die wedstryd slaankrag aan die Bokke gee. “Die Wêreldbeker is ’n kort toernooi en ’n mens kan nie na een wedstryd alles wil verander nie,” het Raubenheimer oor sy spankeuse gesê. Volgens die SA breier het die Bokke heel skaflik teen Frankryk vertoon al het hulle met 40 – 5 verloor. “Ons het baie ongedwonge foute gemaak, maar ons het die afgelope week hard aan ons spel geslyp en is oortuig dat ons dié keer suksesvol kan wees,” het Raubenheimer oor Sondag se wedstryd gesê. Die Bokke en Fidji het nog nooit vantevore teen mekaar gespeel nie en die Suid-Afrikaners moet ’n bonuspunt-oorwinning behaal indien hulle hoop om tot die uitspeelrondes van die WB-toernooi deur te dring. Die Springbokspan is: Nadine Roos, Nomawethu Mabenge, Zintle Mpupha, Aphiwe Ngwevu, Simamkele Namba, Libbie Janse van Rensburg, Tayla Kinsey, Aseza Hele, Sinazo Mcatshulwa, Sizophila Solontsi, Rights Mkhari, Nolusindiso Booi (k), Babalwa Latsha, Lindelwa Gwala, Sanelisiwe Charlie. Plaasvervangers: Roseline Botes, Asithandile Ntoyanto, Monica Mazibukwana, Lerato Makua, Lusanda Dumke, Unam Tose, Zenay Jordaan, Eloise Webb.